Document ID: 32005R0449

KOMISIJAS REGULA (EK) Nr. 449/2005
(2005. gada 18. marts),
ar ko paredz atkāpi no Regulas (EK) Nr. 174/1999 attiecībā uz piena un piena produktu nozares eksporta licenču derīguma termiņu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju (1), un jo īpaši tās 31. panta 14. punktu,
tā kā:
(1)
Eksporta licenču derīguma termiņš ir noteikts 6. pantā Komisijas 1999. gada 26. janvāra Regulā (EK) Nr. 174/1999, ar ko paredz īpašus sīki izstrādātus noteikumus par to, kā piemērot Padomes Regulu (EEK) Nr. 804/68 attiecībā uz piena un piena produktu eksporta licencēm un eksporta kompensācijām (2).
(2)
Krievijas Federācija ir ieviesusi jaunas prasības par tādu piena pārstrādes uzņēmumu apstiprināšanu, kuri eksportē uz Krieviju no Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas (turpmāk tekstā - “jaunās dalībvalstis”).
(3)
Lai gan Krievijas veterinārās iestādes pēdējo mēnešu laikā veica piena uzņēmumu pārbaudi, Krievijas iestādes līdz šim nav iesniegušas jauno dalībvalstu kompetentajām iestādēm apstiprināto uzņēmumu sarakstu.
(4)
Daudzi uzņēmēji, gaidot, ka piena uzņēmumi tiks apstiprināti, jo tie atbilst prasībām, kas noteiktas Padomes 1992. gada 16. jūnija Direktīvā 92/46/EEK, ar ko paredz veselības noteikumus attiecībā uz svaigpiena, termiski apstrādāta piena un piena produktu ražošanu un laišanu tirgū (3), turpina regulāri pieprasīt eksporta licences, lai saglabātu līdzšinējo tirdzniecības modeli ar Krieviju. Tomēr šīs licences nevarēs izmantot pirms to derīguma termiņa.
(5)
Krievijas jaunie sertifikācijas nosacījumi paredz, ka Kopienas eksportētājiem vēlākais no 2005. gada 1. janvāra jābūt pirmseksporta sertifikātiem, kas apliecina, ka dzīvnieki un galaproduktā iekļautie dzīvnieku produkti ar izcelsmi dalībvalstī, kura nav eksportētājvalsts, atbilst veterinārsanitārajiem noteikumiem.
(6)
Tā kā ir vajadzīgs laiks, lai ieviestu jaunu administratīvo sistēmu un izveidotu atbilstošas procedūras dalībvalstu starpā saistībā ar minēto pirmseksporta sertifikātu izdošanu un maiņu, un tā kā sistēma vēl nav pilnībā ieviesta visās dalībvalstīs, daži eksportētāji minēto pirmseksporta sertifikātu trūkuma dēļ nevarēs izmantot eksporta licences, kuru derīguma termiņš beidzas 2005. gada 31. janvārī.
(7)
Ņemot vērā šos apstākļus, ir lietderīgi pagarināt derīguma termiņu 2004. gada jūlijā, augustā, septembrī, oktobrī un novembrī izsniegtajām eksporta licencēm.
(8)
Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 174/1999 6. panta, turpat a) līdz d) punktā minēto produktu eksporta licences ar iepriekš noteiktu kompensāciju, kurās kā galamērķis norādīta Krievija un kuras izdotas 2004. gada jūlijā, augustā, septembrī, oktobrī un novembrī, ir derīgas līdz 2005. gada 30. aprīlim.
2. pants
Pēc licences turētāja pieprasījuma dalībvalstu kompetentās iestādes koriģē 1. pantā noteikto licenču derīguma termiņu.
3. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šīs regulas 1. pantu piemēro no 2004. gada 1. jūlija.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 18. martā

Labels: 3
17